Clicks presteer te midde van drukFoto: Clicksgroup.co.za Ondanks bedrukte toestande in Suid-Afrika se kleinhandelsektor het die winkelgroep Clicks in die tussentydse periode tot einde Februarie ’n redelik sterk vertoning gelewer. Clicks sê ondanks handelstoestande wat deur beurtkrag bemoeilik is, kon hy presteer weens sy sake-model van die produkte en promosies wat hy aangebied het. Die groep se verwaterde hooflynverdienste per aandeel het met 13,2% tot 300,1 sent gestyg. Sy omset het met 6,2% tot R15,3 miljard geklim. Die winkelgroep het ’n tussentydse dividend van 118 sent verklaar. Dit was 11,3% hoër as die vergelykende periode ’n jaar gelede. Sy bedryfswins het met 11,3% tot R1 miljard verstewig. Die winkelgroep, wat veral in skoonheidsmiddels en medisyne handel dryf, het ook aangekondig dat hy R700 miljoen gaan spandeer op uitbreidingsplanne. Dit is om die infrastruktuur, winkel- en apteeknetwerk te ondersteun. Die groep het veral in die medisynemark sterk vertoon waar sy markaandeel van 23% tot 23,8% gegroei het. Ramsunder wys daarop dat die groep nou beoog om sy markaandeel in die sektor tot 30% oor die lang termyn te laat groei Dit is ook deel van sy plan om sy winkelnetwerk na 900 uit te brei. Die planne het hy met sy finansiële verslag vir die 2018-boekjaar aangekondig. Sy bestuurshoof Vikesh Ramsunder sê dat die groep gedurende die tussentydse periode 17 nuwe winkels geopen het. Dit het die totale winkels tot 680 laat toeneem. Ramsunder sê die groep sal voortgaan met sy beleggingsplanne en spandering verhoog ondanks moeilike handelstoestande. Ramsunder wys daarop dat Clicks steeds moeilike handelstoestande in die tweede helfte van die jaar verwag. Hy was egter optimisties dat die skoonheid- en gesondheidsmark waarin die groep handel dryf, steeds goed sal vaar. Hy was ook positief oor Clicks se sakemodel. Volgens Ramsunder beoog die groep om in die nuwe finansiële jaar nog 41 nuwe winkels te open. Dit is meer as die 25 tot 30 nuwe winkels wat aanvanklik beplan is. Clicks het ook in die skoonheidsorgafdeling uitgeblink waar verkope met 85% gestyg het. Die groep se volumegroei en markaandeel is bereik deur mededingende pryse en goed beplande promosies. Boonop het die groep se farmaseutiese verspreider, UPD, se bedryfwins met 27,2% geklim. Sy omset het met 21,9% tot R10,2 miljard gestyg.